Kuldar Schüts

Kuldar Schüts (sündinud 1. aprillil 1987) on eesti dirigent, laulja ja koormeister.

Hariduskäik
Kümneaastaselt hakkas Kuldar Schüts laulma Türi Poistekooris, 2005. aastal lõpetas Türi Muusikakooli klarneti erialal.

2006. aastal lõpetas Türi Gümnaasiumi. Seejärel õppis Kuldar Schüts Eesti Muusika- ja Teatriakadeemias, mille lõpetas 2012. aastal koorijuhtimise erialal cum laude professor Ants Üleoja dirigeerimisklassis. Ta on laulnud paljudes koorides ja ansamblites ning osalenud mitme tasandi muusikaprojektides.

Töö ja loominguline tegevus
Ta on koosseisuline laulja ja koormeister Eesti Rahvusmeeskooris ning Inseneride Meeskoori, EMLS üle-eestilise poistekoori Kalev ja Kalamaja segakoori dirigent.

Töö dirigendina
Kuldar Schüts on olnud Tallinna Ülikooli naiskoori dirigent, EÜE Väinamere segakoori koormeister ning meesansambli Pikapäevarühm juhendaja.

Ta on juhatanud Türi Kammerkoori, Tallinna Poistekoori ettevalmistuskoore Primo ja Secundo, Virumaa poistekoori ja vanamuusikaansamblit Lumen Cantus.
 
Ta on 2008. aastal Türil loodud segakoori Suisapäisa dirigent. Tema juhatusel võitis koor samal aastal Eesti Televisiooni "Koorilahingu". Kooride maailmamängudel ehk kooride olümpial (World Choir Games), mis toimus 2008. aastal Austrias Grazis, võitis Suisapäisa Kuldar Schütsi juhatusel kuldmedali folkloori ja hõbemedali segakooride kategoorias.

2009. aastal osales Rein Rannapi suurejoonelises kontserdiprojektis, kus Rannapi rokk-kantaatide "Taevas ja maa" ja "Ilus maa" ettekandel esines koos ansambliga Kosmikud, solistide Taavi Petersoni ja Priit Volmeriga suur segakoor, mida juhatas dirigent Kuldar Schüts. 
 
2012. aastal võitis tema juhendatud ja juhatatud Eesti Meestelaulu Seltsi poistekoor Kalev II koha rahvusvahelisel koorifestivalil “Varsovia Cantat” ning segakoor Suisapäisa III koha Eesti kammerkooride festivalil.

2013. aastast on ta Kalamaja elanike algatuse – Kalamaja koori peadirigent.

2014. aastal debüteeris ta üldlaulupeol poistekooride dirigendina ning on ka sellele järgnenud laulupidudel juhatanud just poistekoore.

2015. aastast oli ta Tallinna Huvikeskuse Kullo poistekoori dirigent.

2017. aastal dirigeeris ta üle Eesti toimunud Eesti Rahvusmeeskoori jõulukontserte „Sinu usk on uks…“. Tallinna Jaani kirikus toimunud kontserdist tegi otseülekande ERR-i Klassikaraadio.

2019. aastal võitis EMLS-i poistekoor Kalev (dirigendid Indrek Vijard ja Kuldar Schüts) kolmanda koha poistekooride kategoorias rahvusvahelisel koorifestivalil "Tallinn 2019".

2020. aasta jaanuaris oli ta Eesti Kooriühingu aastakontserdi ja aastapreemiate gala kunstiline juht.

2021.–2022. aasta kontserdisarjas „Eesti Rahvusmeeskoor tuleb külla“ oli Kuldar Schüts koos Rasmus Erismaaga RAM-i lauljast dirigent.

Töö lauljana
Kuldar Schüts on Eesti Rahvusmeeskoori koosseisuline laulja (esimene tenor), koormeister ja hääleseadja. Alates 2011. aastast laulab Kuldar Schüts ansamblis Vox Clamantis. Ta on esinenud solistina Corelli jõulumuusikafestivalil “Kirikupühad Maarjamaal” ja Haapsalu vanamuusikafestivalil ning Nargen Festivali ja Eesti Filharmoonia Kammerkoori projektides.

2006. aastal tuli Alo Mattiiseni muusikapäevade raames korraldatud vokaalansamblite võistluse võitjaks Türi Gümnaasiumi meesansambel koosseisus Mikk Dede, Kuldar Schüts ja Jürgen Villem.

Koos endise koolivenna Mikk Dedega laulis Kuldar Schüts Vox Clamantise koosseisus 2014. aastal Tõnu Kaljuste dirigeerimisel Grammy võitnud salvestisel Arvo Pärdi "Aadama itku" (teised esitajad olid Sinfonietta Riga, Tallinna Kammerorkester ja Läti Raadio koor).

2015. aastal oli ta Eesti Meestelaulu Seltsi korraldatud üleriigilise emadepäevakontserdi kunstiline juht.

Liikmesus
 2009 – Eesti Kammerkooride Liit, juhatuse liige
 2013 – Eesti Koorijuhtide Liit, juhatusse liige

Tunnustus
 2009 – konkursi „Tallinn 2009” noore dirigendi eripreemia

Stipendium
 2008 – Gustav Ernesaksa nimeline õppestipendium 
 2022 – Uno Järvela Fondi peastipendium (2021. aasta töö eest, Eesti Meestelaulu Seltsi üle-eestilise poistekoori Kalev juhendamiseks)

Isiklikku
Kuldar Schütsi ema on muusikaõpetaja, koorijuht ja organist Tiiu Schüts ning isa viiuldaja ja viiuliõpetaja Vello Schüts.

Viited

Välislingid
 Ants Oidekivi. Noor dirigent laulab end ärkvele Järva Teataja, 2. august 2008
 Facebooki üleskutsest sündinud Kalamaja segakoor tähistab kontserdiga viiendat sünnipäeva Eesti Päevaleht, 28. aprill 2018

Eesti koorijuhid
Sündinud 1987